Hilde Heltberg

Hilde Heltberg (1959–2011) var en norsk musiker, vokalist og låtskriver fra Oslo, kjent fra flere country- rock- og popband og innspillinger.
Hilde Heltberg ble oppdaget av Stein Ove Berg sent i 1970-årene, da hun deltok i en sangkonkurranse hvor han var dommer.
Hun spilte først i Uncle John's Band før hun ga ut sin debutplate, Hilde Heltberg, i 1982. På dette albumet finner man en av hennes mest kjente sanger, «Skrinet med det rare i». Hun var også en kort tid med i Trond Granlunds band X-tra, men sluttet før de spilte inn noe album.
Hennes andre album, På bare bein, kom året etter og var produsert av Jonas Fjeld. Musikerne på albumet var Jonas Fjeld Band som var Jonas Fjeld (gitar og kor), Bent Bredesen (gitarer og kor), Paolo Vinaccia (trommer), Pål Reinertsen (bass), Per Kolstad (keyboard) og Atle Bakken (synths). Albumet inneholder «Når vi deler alt» hvor hun synger duett med Jonas Fjeld, dette ble hennes gjennombrudd. Dette var starten på et langt samarbeid med Jonas Fjeld.
Hun skrev også sangen «Hockeyfeber» til filmen Hockeyfeber.
I 1984 ga hun ut sitt første samlealbum, med tittelen Du og jeg. I 1985 ga hun ut både albumet Noe vi deler og samlealbumet Hilde Heltberg's ballader. Det neste albumet hennes inneholdt kun sanger med engelsk tekst; tittelen var Girls Don't (1991). Noen år senere fikk hun Marius Müller som produsent. Med ham som produsent ga hun ut albumet Blant konger og lus i 1997; albumet inneholdt sanger som «Våryr gry», «Vinden veit» og «Den siste låta». Hun samarbeidet mye med Müller både før og etter dette, frem til hans død i 1999.
I 1986 var hun med i Ole Paus-revyen Daba daba – Visst vokser det negre i Mjøsa, Kid.
Hun var også med på Steinar Albrigtsen sitt debutalbum Alone Too Long fra 1990.
Hennes album fra 2004, Don't Come Closer, ble påbegynt sammen med Marius Müller, men han rakk ikke å ferdigstille det, så det ble liggende noen år før hun orket å fullføre. Det var nok et album med engelske sanger som «White Walls», «Under Water» og «Come to Me».
I mange år hadde Hilde Heltberg også et nært samarbeid med Kari Iveland. Hun skrev all musikken til Ivelands album Vektløs, som ble utgitt i 2002. På slutten av 2004 laget Iveland en tekst til en forbønnsgudstjeneste i forbindelse med tsunami-katastrofen i Asia. Hun ba Heltberg skrive melodi til sangen, som fikk tittelen «Hvorfor er det stille nå?».
På et samlealbum som ble utgitt i 2005 som en hyllest til nylig avdøde Erik Bye, fremførte Heltberg sangen «Blå Salme»; albumet har tittelen En hildringstime – 16 artister hedrer Erik Bye.
I 2006 lå Hilde og Frelsesarmeens territorale hornorkester 20 uker på Norsktoppen med «Mitt hjerte er ditt», flesteparten av ukene på førsteplass.
Fra 2006 ble Heltberg med i trioen Queen Bees, sammen med Anita Skorgan og Rita Eriksen, etter at Marianne Antonsen hadde sluttet.
Albumet Elske fritt kom i 2009, det hadde flere kjente sanger, «Hold om meg», «I rommet mellom oss», «Elske det umulige», «Omtrent som før» og «Hva i all verden kom over deg».
Hun deltok i Melodi Grand Prix i 1980 med «Maestro» (av Arne Schulze og Asbjørn Krogtoft), 1984 med «Ditt smil» (av Anne Grete Preus) og 1985 med «Livet har en sjanse» (av Heltberg og Stein Gulbrandsen), og skrev låta «If» sammen med Kari Iveland som Leif Anders Wentzel framførte i 2000.
Duetter og samarbeider har det vært mange av i hele hennes karrieren. Artister som Åge Aleksandersen, Paal Flaata, Hege Rimestad, Lars Håvard Haugen og flere andre. Den siste tiden turnerte hun med Henning Kvitnes og også med Jonas Fjeld.
Det siste musikalske bidraget hennes er å finne på en hyllestplate til Johnny Cash, We walk the Line - Inside a Norwegian Prison. Her synger Heltberg sammen med Thomas Dybdahl og Rita Eriksen på «I Still Miss Someone», med Sondre Bratland og Rita Eriksen på «It Was Jesus» og med Rita Eriksen på «Wayfaring Stranger».
I 2012 ga Jonas Fjeld ut «Når vi deler alt» / «Why Don't You Love Me Tonight».
Sverre Erik Henriksen hadde en innspilling fra 2003 av Hilde Heltberg, hvor hun synger hans sang «And I Always Will» på en hard-disk. Han tok den frem igjen, og med Heltbergs datters tillatelse videreutviklet han innspillingen. Originalt var det Stein Medby som spilte akustisk gitar og Hilde som foruten å gjøre vokalen også la på korstemmer. Dette ble beholdt og i tillegg kom Stian Tønnesen med på dobro og mandolin, Bodhild Vossgård ble med på cello og Svein Ragnar Myklebust på keyboard. Sangen ble utgitt i 2013 med Henriksens Sofa & Hilde Heltberg.
Hilde Heltberg og Kari Iveland fikk Edvard-prisen i 2002 for sangen «Med tiden» innspilt av Anita Skorgan, på hennes album Gull.
«Fly som en stein» (2003) med tekster av Geirr Lystrup og musikk av Hege Rimestad, der Hilde Heltberg bidro med sang, fikk Spellemannprisen 2003 for beste barneplate.